Liiklusõnnetuste põhjuste väljaselgitamise ekspertkomisjon

Tallinna Linnavalitsus 01.04.2024

Vabaduse väljak 7

Tallinn 15199

Väljavõtted liiklusõnnetuste kokkuvõtetest

Edastan teadmiseks ja liikluskeskkonna parandamiseks tehtud ettepanekute realiseerimise otsustamiseks väljavõtted liiklusõnnetuste põhjuste väljaselgitamise ekspertkomisjoni poolt koostatud liiklusõnnetuste kokkuvõtetest.

|  |  |
| --- | --- |
| Liiklusõnnetuse number | 23-07 |
| Liiklusõnnetuse aeg | 20.03.2023 kell 13.46 |
| Liiklusõnnetuse koht | Punane tn 1, Tallinn, Harju maakond |
| Liiklusõnnetuse koha koordinaadid | X 6588537.00 Y 546150.69 |
| Liiklusõnnetuses osalenud sõidukeid | 1 |
| Liiklusõnnetuses osalenud isikuid | 2 |
| Liiklusõnnetuses vigastatuid | 0 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Asula ala, heas korras asfaltkattega lai kõnnitee, mis külgneb ühelt poolt sõiduteega ja teiselt poolt ärihoonega, mida kaubik oli teenindamas.

1.2. Tegu on väga laia kõnniteega, mille sõiduteega külgneval küljel asub bussipaviljon, jalakäia seisis paviljoni taga ja ootas bussi. Kaubik oli sõitnud kõnniteele kauba laadimise eesmärgil.

1.3. Ilm sajuta ja teekate kuiv, valge aeg ning nähtavus hea.

1.4. Varasemad liiklusõnnetused sellel sündmuskohal puuduvad. Sarnase iseloomuga õnnetusi on ka varem ettetulnud, enamasti vanema ealised jalakäiad ning sõidukid kas kõnniteedel või õuealadel.

**2. Liiklusõnnetuse lühikirjeldus**

2.1. Liiklusõnnetuses osalesid:

* kaubik Renault Master, mida juhtis 32-aastane mees;
* jalakäija, 76-aastane naine.

2.2. Kaubikujuht alustas tagurpidi liikumist kõnniteel ja ei näinud sõiduki taga olnud jalakäijat. Sõiduk on varustatud tahavaate kaameraga, kuid juhi ütluste kohaselt ei olnud ekraanil kedagi näha.

**3. Liikluskeskkonda puudutavad riskitegurid ja muud asjaolud**

3.1. Kaubiku Renault sõitmine (tagurdamine) kõnniteel.

3.2. Kõnniteel toimub nii sõidukite kui ka jalakäijatel liiklumine ühel alal, ala on lai ja liiklus korraldamata.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Lisada tõkised sõidukitele juurdepääsuks kõnnitee kaudu või eraldada kaubalaadimise ala bussi paviljonist tõkistega.

|  |  |
| --- | --- |
| Liiklusõnnetuse number | 23\_51 |
| Liiklusõnnetuse aeg | 11.11.2023, kell 21:41, laupäev  |
| Liiklusõnnetuse koht | Tee nr. 7840291, Pärnu mnt. 4 vastas, Kesklinna linnaosa Tallinna linn, Harju maakond |
| Liiklusõnnetuse koha koordinaadid | X: 6588863 Y: 542539 |
| Liiklusõnnetuses osalenud sõidukeid | 1 |
| Liiklusõnnetuses osalenud isikuid | 6 |
| Liiklusõnnetuses vigastatuid | 5 |
| Liiklusõnnetuses hukkunuid | 0 |

1. **Liiklusõnnetuse toimumise koha kirjeldus**
	1. Liiklusõnnetus toimus Harju maakonnas, Tallinna linnas, Kesklinna linnaosas, Pärnu mnt 4 vastas ülekäigurajal. Teelõik on suure intensiivsusega linnaline magistraaltänav. Õnnetuse kohas lubatud kiirus kuni 40 km/h. Pärnu maantee on õnnetuspiirkonnas kahesuunaline, kummaski sõidusuunas kolm sõidurada, milledest keskmistel sõiduradadel liikleb ka tramm. Mõlemale sõidusuunale on esimese sõiduraja ja äärekivi vahele märgistatud jalgrattatee. Tegemist on sirge teelõiguga. Katte seisukord hea, teekattemärgistus teostatud kuuma valuplastikuga ja hes seisukorras. Katte laius reguleerimata ülekäiguraja kohal on 20,7 m ja märgistatud sõiduradade laiused alustades Tammsaare pargi poolt on 4,0; 3,5; 3,0; 2,8; 3,2; ja 4,2 m. Teekatteks on tihe asfaltbetoon. Teelõik ja ülekäigurada on valgustatud. Piki ja külgnähtavused on head. Liiklussagedus teelõigul ja ülekäigurajal on hinnanguliselt 900 autot tunnis, 10 jalgratast tunnis ja 500 jalakäijat tunnis. AKÕL on 43000 sõidukit ööpäevas.
	2. Teekate oli vihmamärg, õhutemperatuur ca 6 C. Pimeda aeg, tänavavalgustus põles.
	3. Inimkannatanutega liiklusõnnetusi viie aasta jooksul samas kohas toimunud ei ole, kuid liikluskindlustuse registri andmetel on toimunud kümneid asjakahjuga liiklusõnnetusi (nt. tagant otsasõidud ees pidurdanud sõidukile).
2. **Liiklusõnnetuse lühikirjeldus**
	1. Liiklusõnnetuses osalesid:
	* sõiduauto Dodge Grand Caravan, mida juhtis 65- aastane meesterahvas.
	* jalakäijana teed ületanud 17-aastane naisterahvas;
	* jalakäijana teed ületanud 14-aastane naisterahvas;
	* jalakäijana teed ületanud 14-aastane naisterahvas;
	* jalakäijana teed ületanud 16-aastane meesterahvas;
	* jalakäijana teed ületanud 14-aastane naisterahvas.
	1. Vabaduse väljaku poolt mööda teist sõidurada lähenenud Dodge Grand Caravani juht ei märganud reguleerimata ülekäigurajal sõidukijuhi vaates vasakult paremale teed ületavaid jalakäijaid ja sõitis neile otsa. Liiklusõnnetuses said kergemaid kehavigastusi kõik viis jalakäijat ja toimetati haiglasse.
3. **Liikluskeskkonda puudutavad riskitegurid ja muud asjaolud**
	1. Pimeda aeg ja vihmasadu, mis raskendab liiklusolude tajumist.
	2. Väga lai, üle kuue sõiduraja kulgev reguleerimata ülekäigurada, kus on väga palju teed ületavaid jalakäijaid.
	3. Jalakäijatele vanalinna poolt tee ületamiseks peatunud sõidukid alustasid jalakäijate tee keskele jõudmisel uuesti liikumist ja see võis tekitada Vabaduse väljaku poolt lähenenud sõidukijuhile pettekujutelma, et ülekäigurajal kedagi ei ole ning jalakäijad võisid juba liikuvate sõidukite taustal jääda märkamatuks.
	4. Jalakäijad olid kõik tumedates riietes ning vaid ühel neist olid heledad püksid. Samuti ei kasutanud jalakäijad linnas liiklemisel helkureid.
	5. Vahetult ülekäiguraja kõrval on trammipeatus, mis trammi peatuses olemise ajal tekitab samuti nähtavustakistuse.
4. **Ettepanekud liikluskeskkonna parandamiseks konkreetse liiklusõnnetuse toimumise kohal**
	1. Kaaluda fooride paigaldamist ülekäigurajale. Samuti kanda ülekäigurajale eelneval lõigul teekattele täiendavaid termoplastist „täristeid“ juhtide tähelepanu tõstmiseks.
	2. Kaaluda ohutussaarte ehitamist mõlemale poole trammi teid, et võimaldada kergliiklejatel peatuda ohutult väljaspool sõiduradasid.

Hindamaks tehtud ettepanekute asjakohasust, palun tagasisidet, kas kavandate ettepanekute või teiste meetmete rakendamist. Kui mitte, siis on oleks komisjoni jaoks oluline teada, mis põhjustel neid ei rakendatud.

Lugupidamisega

Villu Vane

komisjoni esimees

liiklusohutuse osakond

/allkirjastatud digitaalselt/

5093712

villu.vane@transpordiamet.ee